На основу члана 89. Закона о високом образовању („Службени Гласник РС”, број 76/05), члана 39. став 1. тачка 56. и члана 100. став 8. Статута Универзитета у Нишу („Гласник Универзитета у Нишу”, број 4/06), Сенат Универзитета у Нишу, на седници одржаној 28.09.2007. године, донео је **П Р А В И Л Н И К**

**О ПОЛАГАЊУ ИСПИТА И ОЦЕЊИВАЊУ НА ИСПИТУ**

Члан 1. Овим правилником ближе се уређују услови и начин полагања испита на Универзитету у Нишу (у даљем тексту: Универзитет) и факултетима у саставу Универзитета (у даљем тексту: факултет), организација и поступак полагања испита, начин утврђивања оцене на испиту, заштита права студената, као и друга питања од значаја за полагање испита и оцењивање на испиту.

Члан 2. Универзитет, односно факултет својим статутом и другим актима ближе уређује своје обавезе у погледу обезбеђивања услова за квалитетно извођење наставе и благовремено информисање студената о начину организовања и времену одржавања свих облика наставе. Календар испита објављује се почетком сваке школске године и саставни је део плана извођења наставе.

Испитни рокови су: јануарски, априлски, јунски, септембарски и октобарски, а организују се у складу са годишњим календаром испита.

Октобарски испитни рок организује се, по правилу, пре почетка наставе у наредној школској години.

Факултет уметности може да утврди један испитни рок за уметничке предмете. Изузетно, у оправданим случајевима, термин полагања испита се може заменити другим термином у истом испитном року уз сагласност проректора за наставу и студента проректора Универзитета, односно продекана за наставу и студента продекана факултета.

Члан 3. Наставник је дужан да на почетку наставе упозна студенте са програмом предмета, распоредом наставе по недељама, односно данима, предвиђеним облицима активне наставе (предиспитне обавезе) и начином њиховог вредновања, карактером и садржајем испита, списком области и/или питања за испит, структуром укупног броја поена и начином формирања оцене.

Наставник је дужан да на крају реализације активне наставе обавести студента о укупном броју поена који је студент остварио реализацијом предиспитних обавеза.

Наставник је дужан да води документацију о предиспитним обавезама студената, да је чува до краја школске године, а затим да је преда архиви факултета.

Члан 4. Успешност студента у савлађивању предмета континуирано се прати током наставе и изражава се поенима.

Испуњењем предиспитних обавеза и полагањем завршног испита студент може остварити највише 100 поена, при чему предиспитне обавезе учествују са најмање 30, а највише 70 поена.

Студијским програмом се утврђује сразмера поена из става 2. овог члана. Предиспитне обавезе из става 2. овог члана утврђене су студијским програмом, програмом предмета и актима Универзитета и факултета.

На испит може изаћи студент који је задовољио све прописане предиспитне обавезе утврђене планом извођења наставе.

Сматра се да је студент полагао испит уколико је приступио полагању испита.

Члан 5. Пријава за полагање испита подноси се писаним путем на одговарајућем обрасцу или електронским путем након завршетка претходног испитног рока, најмање десет радних дана пре почетка испитног рока.

Надлежна служба Универзитета односно факултета, најкасније пет радних

16

дана по завршетку пријављивања формира прелиминарне спискове пријављених студената на којима је наведена исправност њихових пријава.

Евентуалне корекције (одјављивање испита, накнадна пријава, и сл.) врше се у року од два дана по објављивању прелиминарних спискова.

Коначни спискови пријављених студената објављују се на огласној табли и/или интернет страници, са тачним датумом, временом и местом одржавања испита.

Члан 6. Испит се полаже на Универзитету, односно факултету у просторији која је наведена у списку пријављених студената из става 4. члана 5. овог правилника.

Када је студијским програмом предвиђено практично полагање испита, испит се може полагати и у просторијама у којима се обавља практична настава и професионална пракса.

Уколико просторија за полагање испита није доступна студентима са посебним потребама, Универзитет, односно факултет дужан је да, на захтев студента са посебним потребама, обезбеди другу примерену просторију.

Захтев се подноси најкасније три дана од објављивања списка пријављених студената, а обавештење о просторији за полагање испита ће бити објављено најкасније три дана пре одржавања испита.

Члан 7. Испити могу бити теоријски и практични, а полажу се у складу са студијским програмом само у писаној форми, само усмено или у писаној форми и усмено.

Завршни испит је јединствен, полаже се усмено, писмено, односно практично, и утврђен је студијским програмом, програмом предмета и актима Универзитета и факултета.

Дежурно лице је обавезно да пре почетка испита идентификује сваког кандидата. Идентитет студента утврђује се на основу индекса. Студент чији идентитет није утврђен не може полагати испит.

Када се испит полаже писмено, испит почиње поделом задатака на обрасцима које, у одговарајућем броју, штампа или оверава Универзитет, односно факултет, а диктирање задатака није дозвољено.

Писмени задаци са испита се чувају до почетка наредног испитног рока. Када се испит полаже усмено, Универзитет, односно факултет дужан је да обезбеди јавност полагања испита.

Јавност полагања испита обезбеђује се објављивањем времена и места одржавања испита и могућношћу присуства других лица на испиту.

Студент има право, ако полаже усмено, да захтева присуство јавности, тј. још најмање два лица поред студента и испитивача.

За студенте са посебним потребама који нису у могућности да полажу испит усмено, односно писмено, Универзитет, односно факултет ће обезбедити одговарајући начин полагања.

Члан 8. За време испита студент је дужан да се понаша у складу са утврђеним правилима понашања која забрањују:

- излазак из просторије и враћање у просторију где се испит одржава, - устајање са места и кретање по просторији; - било какву комуникацију, осим ако се дежурном поставља питање ради

разјашњења нејасноћа у формулацији задатка; - коришћење недозвољених средстава за време испита; - полагање испита за друго лице и коришћење ове услуге; - било које друге активности и понашање које ремете ток испита.

Члан 9. Усмени испит обавља предметни наставник, односно испитна комисија, а када се испит полаже писмено, овлашћено лице Универзитета, односно факултета одређује дежурно лице, стручно за предмет из којег се испит полаже, које се стара о регуларности спровођења испита.

Предменти наставник, односно дежурно лице, у обавези је да буде у просторији у којој се одржава испит најкасније у време почетка одржавања испита.

17

За време писменог испита, врата на просторији у којој се испит одржава су затворена, и у њу могу да уђу само предметни наставници и дежурни, а изузетно и друге особе запослене на Универзитету, односно факултету, уз одобрење дежурног.

У случају да у просторију у којој се одржава писмени испит уђе особа која није запослена на Универзитету, односно факултету, дежурни је дужан да ту особу одмах удаљи и да о томе сачини писану белешку. Члан 10.

Када се испит полаже писмено и усмено, писмени део испита може трајати највише 4 сата.

Резултати писменог дела испита морају да буду објављени најкасније до половине временског периода између писменог и усменог дела испита, ако се испит полаже писмено и усмено. Усмени део испита мора се завршити до краја испитног рока.

Члан 11. Успех студента на испиту изражава се оценом од 5 (није положио) до 10 (изузетан). Коначна оцена на испиту заснована је на укупном броју поена које је студент стекао испуњавањем предиспитних обавеза и полагањем испита, а према квалитету стечених знања и вештина, и садржи максимално 100 поена, а утврђује се према следећој скали:

до 50 поена – оцена 5 (није положио) од 51 до 60 поена – оцена 6 (довољан) од 61 до 70 поена – оцена 7 (добар) од 71 до 80 поена – оцена 8 (врло добар) од 81 до 90 поена – оцена 9 (одличан) од 91 до 100 поена – оцена 10 (изузетан). На Универзитету и на факултетима успех студената на испиту се може изразити и на ненумерички начин, и то:

А+ - 10 А - 9 Б - 8 Ц - 7 Д - 6 Ф - 5

Члан 12. Оцена на испиту и број поена уписују се у записник о полагању испита и у индекс, које по завршеном испиту својим потписом оверава наставник, а оцена 5 (није положио) не уписује се у индекс.

Листу пријављених студената, испитне пријаве и записник о полагању испита наставник доставља, најкасније до краја испитног рока, студентској служби ради обраде података и сачињавања листе о положеним испитима.

Универзитет, односно факултет, дужни су да воде трајну евиденцију о положеним испитима.

Члан 13. Приликом полагања испита студент има право: - на припрему усменог одговора (израду концепта) од најмање 15 минута за сва

питања, када испит полаже усмено; - да погледа свој писмени задатак са испита у за то предвиђеним терминима, а пре

усменог дела испита, ако се испит полаже писмено и усмено.

Члан 14. Студент има право приговора на оцену добијену на испиту ако сматра да испит није обављен у складу са Законом, Статутом Универзитета, статутом факултета и овим правилником.

Приговор се подноси ректору, односно декану у року од 36 часова од добијања оцене. Ректор, односно декан разматра приговор студента и доноси одговарајућу одлуку у року од 24 часа од пријема приговора.

18

Уколико се усвоји приговор студента, студент поново полаже испит пред комисијом у року од три дана од дана пријема одлуке из става 3. овог члана.

Члан 15. Студент који није задовољан прелазном оценом на испиту има право да поднесе захтев за поновно полагање испита.

Захтев се подноси студентској служби до краја школске године у којој је испит полаган. Проректор за наставу, односно продекан за наставу доноси одлуку о поновном полагању испита.

Студент који поново полаже испит плаћа посебну накнаду трошкова.

Члан 16. Испит из истог предмета може се полагати највише три пута. Изузетно, студент коме је преостао један неположени испит из студијског програма уписане године има право да тај испит полаже у накнадном испитном року до почетка наредне школске године.

На лични захтев, студент може испит из става 2. овог члана полагати пред испитном комисијом.

Студент који не пложи испит из обавезног предмета до почетка наредне школске године, уписује исти предмет.

Студент који не положи испит из изборног предмета може поново уписати исти или се определити за други изборни предмет.

Члан 17. Одредбе овог правилника примењују се и на факултете у саставу Универзитета, а факултети својим актима могу ближе уредити поједина питања у вези са полагањем испита и оцењивањем на испиту с обзиром на специфичности студијског програма, програма предмета, броја студената и броја наставника.

Члан 18. Овај правилник ступа на снагу осмог дана од дана објављивања у „Гласнику Универзитета у Нишу”.

**СНУ Број 8/16-01-006/07-007**

**У Нишу, 28.09.2007. године ПРЕДСЕДНИК**

**СЕНАТА УНИВЕРЗИТЕТА**

**Проф. др Радослав Бубањ,с.р.**

19